Masjid Negeri Pulau Pinang

Mencari Tapak Pembinaan Masjid Negeri

Beberapa tempat di dalam negeri dipilih untuk dijadikan tapak bangunan. Diantaranya ialah di Padang Kota Lama, Padang Dato’ Keramat, di persimpangan Jalan Scotland dengan Jalan Western dan di Jalan Goal (Penjara). Akhirnya dengan mendapat kata sepakat, Jawatankuasa Pembinaan bersetuju memilih sebidang tanah, seluas lebih kurang 11 ekar kepunyaan Kerajaan Negeri di persimpangan Jalan Air Itam dan Green Lane. Tanah tapak pembinaan Masjid Negeri itu telah mendapat persetujuan Y.A.B. Perdana Menteri Malaysia, Allahyarham Tun Haji Abdul Razak dalam tahun 1974. Disamping itu Allahyarham juga telah meluluskan peruntukan Kerajaan Pusat bagi membiayai sebahagian daripada kos pembinaan Masjid tersebut.

Pelancaran Tabung Masjid Negeri

Selepas dilantik menjadi T.Y.T. Yang Di Pertua Negeri Pulau Pinang pada awal tahun 1975, Tun Datuk Haji Sardon bin Haji Jubir berazam untuk menjadikan tugas utamanya menggerak Jawatankuasa Pembinaan Masjid memberi perhatian serius terhadap pembinaan Masjid Negeri. T.Y.T. telah memberi nafas baru, dorongan, galakkan, pimpinan dan peransang kepada Jawatankuasa pembinaan dengan harapan Masjid yang diidamkan itu dapat didirikan dalam jangka waktu yang ditetapkan. T.Y.T. Yang Di Pertua Negeri seterusnya berkenan menjadi penaung sementara isterinya Toh Puan Datuk Hajjah Sadiah sebagai penasihat.Sepanjang Pembinaan Masjid Negeri T.Y.T. dan Yang Amat Berbahagia Toh Puan sentiasa mengambil berat di atas setiap perkembangan pembinaan Masjid tersebut, di samping mengambil inisiatif menambahkan Tabung Kewangan Masjid Negeri dan memberi beberapa pandangan dan nasihat yang diperlukan. Satu Majlis Makan Malam untuk melancarkan pungutan derma secara besar-besaran telah diadakan di Residensi pada 28 Julai, 1975 dengan dihadiri oleh Allahyarham Y.A.B. Tun Haji Abdul Razak, bekas Perdana Menteri, Malaysia dan Y.A.B. Toh Puan Hajjah Rahah. Sambutan yang diberikan oleh para dermawan amatlah menggalakkan. Modal reka bentuk Masjid dipamirkan di majlis tersebut.Tuan Yang Terutama telah memulakan pelancaran tersebut dengan menderma wang habuan tubuh sebulannya untuk Tabung Pembinaan Masjid Negeri. Ini disusuli oleh para dermawan dan hadirin sekelian dengan menderma atau jaminan derma sebanyak RM241,315.00. Tuan Yang Terutama di dalam ucapannya pada malam tersebut membayangkan hasratnya supaya matlamat pungutan derma sebanyak RM500,000.00 itu disempurnakan dalam tempoh masa 6 bulan. Tetapi, Alhamdulillah, dengan daya penggerak yang dibuktikan oleh Tuan Yang Terutama sendiri maka matlamat ini telah tercapai dalam masa hanya 4 bulan sahaja.

Upacara Memecah Tanah Tapak Masjid Negeri

12 Januari, 1976 merupakan hari yang bersejarah kerana pada hari inilah bermulanya kerja-kerja Pembinaan Masjid Negeri. Upacara memecah tanah tapak Masjid disempurnakan oleh T.Y.T. Yang Di Pertua Negeri Pulau Pinang dengan disaksikan oleh Y.B. Datuk Sri Haji Kamaruddin bin Mohd. Isa, Timbalan Menteri di Jabatan Perdana Menteri.

Upacara Menanam Cerucuk Pertama Pembinaan Masjid Negeri

Pada 23 Ogos, 1976, suatu lagi upacara dilaksanakan sebagai menanda bermulanya kerja-kerja pembinaan. Dalam upacara tersebut, T.Y.T. Yang Di Pertua Negeri melakukan penanaman cerucuk yang pertama. Daya utama dan minat suci murni Tuan Yang Terutama sekali lagi terbukti di majlis tersebut di mana Tuan Yang Terutama sekali lagi menderma wang habuan tabung sebulannya untuk Tabung Pembinaan Masjid, dan ini disambut secara spontan oleh para dermawan dengan menghulurkan derma sebanyak RM140,000.00 dalam tempoh masa tiga hari. Derma datang mencurah-curah dan ini dipergiatkan dari semasa ke semasa dalam beberapa bulan angka RM1 juta telah diperolehi. Hasrat dan cita-cita rakyat mulai cerah.

Penubuhan Jawatankuasa Pemandu

Untuk mengemas dan melicinkan kerja-kerja pembinaan, Jawatankuasa Pembinaan Masjid Negeri diserapkan menjadi Jawatankuasa pemandu Masjid Negeri pada bulan Jun, 1977. Y.B. Tuan Haji Mohd. Noor bin Bakar, Ahli EXCO dilantik menjadi Pengerusi Jawatankuasa tersebut. Beliau mengambil alih tempat Allahyarham Datuk Haji Ahmad bin Haji Abdullah yang berpulang kerahmatullah dalam bulan Mei 1977. Tuan Haji Ozair bin Datuk Haji Mohd. Noor, Pegawai Daerah Timur Laut, menjadi Setiausahanya.